Ausztriában a rajtot követően Bottas maradt az élen úgy, hogy egy óriási villámrajtot mutatott be a közönségnek. Mögötte Vettel is megtartotta második helyét. A Mercedes finn pilótája magabiztosan őrizte előnyét Vettel előtt. A kerékcserék után Hamilton a gumijaira kezdett panaszkodni. Hamilton Ricciardót, Vettel pedig Bottast kezdte egyre jobban megközelíteni, de előzni egyikőjük sem tudott, így ebben a sorrendben haladtak át a kockás zászló alatt. Hamilton a 8. helyről negyedik lett és a leggyorsabb kört is megfutotta, de már 20 pontos hátránnyal kellett szembenéznie. Nagy-Britanniában az élről induló Hamilton megőrizte vezető helyét, azonban Vettelt nagy csatában megelőzte Verstappen. A brit mögött Räikkönen autózott. Vettel továbbra is az ifjú holland tehetséggel csatázott, miközben Hamilton alaposan elhúzott a finntől. Vettel a bokszban megelőzte Verstappent, aki visszaesett az 5. helyre. Bottas végül a 43. körben támadta meg Vettelt, aki ekkor még előtte maradt, de egy körrel később a finn már előzni tudott. Négy körrel a futam vége előtt előbb Räikkönen, majd két körrel később Vettel abroncsai is megadták magukat, mindketten kereket kellett hogy cseréljenek. A futamot Hamilton nyerte Bottas előtt, Räikkönen visszajött a 3. helyre, Vettel pedig a 7. pozícióban ért célba. Hamilton ezzel 5., sorozatban 4. győzelmét aratta hazai pályán és mindkét mutatóban utolérte a csúcstartó Jim Clarkot. Az év második, élete 3. Grand Chelem-ét is összehozta. A brit ekkor már csak 1 pontos lemaradással rendelkezett.